CELEX: E2020C0151
Language: sl
Date: 2020-12-11 00:00:00
Title: Delegirana odločba Nadzornega organa Efte št. 151/20/COL z dne 11. decembra 2020 o vzpostavitvi programa nadzora za leto 2021, ki ga je treba izvajati v državah Efte, ki so del EGP, za preverjanje uporabe zakonodaje EGP na področju živil in veterine [2021/336]

25.2.2021   
            
            
               SL
            
            
               Uradni list Evropske unije
            
            
               L 66/66
            
         
      DELEGIRANA ODLOČBA NADZORNEGA ORGANA EFTE št. 151/20/COL
      z dne 11. decembra 2020
      o vzpostavitvi programa nadzora za leto 2021, ki ga je treba izvajati v državah Efte, ki so del EGP, za preverjanje uporabe zakonodaje EGP na področju živil in veterine [2021/336]
      NADZORNI ORGAN EFTE JE –
      ob upoštevanju akta iz točke 11b dela 1.1 poglavja I in točke 31q poglavja II Priloge I ter točke 164 poglavja XII Priloge II k Sporazumu EGP, Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (uredba o uradnem nadzoru) (1), kakor je bila spremenjena in prilagojena Sporazumu EGP s Protokolom 1 k Sporazumu in s sektorskimi prilagoditvami iz prilog I in II k Sporazumu, ter zlasti člena 118(1) Uredbe,
      ob upoštevanju naslednjega:
      Za izvrševanje zakonodaje EGP s področja živil in veterine (2) so odgovorne države Efte, katerih pristojni organi z organiziranjem uradnega nadzora spremljajo in preverjajo, da se relevantne zahteve EGP učinkovito spoštujejo in izvršujejo.
      Iz člena 116 Uredbe (EU) 2017/625 izhaja, da strokovnjaki Nadzornega organa Efte (v nadaljnjem besedilu: Nadzorni organ) v državah Efte, ki so del EGP, izvajajo nadzor, vključno s presojami, da preverijo uporabo zakonodaje EGP. Nadzorni organ bi moral ta nadzor izvajati na področjih varnosti hrane in krme, zdravja in dobrobiti živali, fitofarmacevtskih sredstev, ekološke pridelave ter delovanja nacionalnih sistemov nadzora in pristojnih organov, ki te sisteme upravljajo.
      Iz sektorskih prilagoditev Priloge I in uvoda k poglavju XII Priloge II k Sporazumu EGP izhaja, da se zakonodaja v zvezi z veterinarskimi zadevami, krmo in živili ne uporablja za Lihtenštajn, dokler se Sporazum med Evropsko skupnostjo in Švicarsko konfederacijo o trgovini s kmetijskimi proizvodi uporablja tudi za Lihtenštajn.
      Iz člena 118(1) Uredbe (EU) 2017/625 izhaja, da mora Nadzorni organ vzpostaviti program nadzora za nadzor, ki ga izvajajo njegovi strokovnjaki na Islandiji in Norveškem, da se preveri uporaba zakonodaje EGP na zgoraj navedenih področjih.
      Ta program nadzora je določen za nekatera prednostna področja. Merila, ki se uporabljajo za prednostno razvrščanje področij, med drugim vključujejo ugotovljena tveganja in nova vprašanja (na primer bolezni živali ali krize na področju živil ali krme), relevantnost sektorja v državah Efte, ki so del EGP, preteklo uspešnost držav Efte, ki so del EGP, na zadevnem področju in informacije iz relevantnih virov, vključno s prednostnimi nalogami, ki jih je Evropska komisija določila v svojem programu nadzora (3)
      
      SPREJEL NASLEDNJO ODLOČBO:
      
                  1.
               
               
                  Program nadzora za leto 2021, ki ga strokovnjaki Nadzornega organa izvajajo na Islandiji in Norveškem, kot je določeno v členu 116(1) Uredbe (EU) 2017/625, je določen v Prilogi k tej odločbi.
               
            
                  2.
               
               
                  Ta odločba je naslovljena na Islandijo in Norveško.
               
            
         V Bruslju, 11. decembra 2020
         
            Za Nadzorni organ Efte na podlagi Odločbe o prenosu pooblastil št. 130/20/COL
         
         
            Högni KRISTJÁNSSON
            
               Odgovorni član kolegija
            
         
         
            Carsten ZATSCHLER
            
               Sopodpisan kot direktor za
            
            
               pravne in izvršilne zadeve
            
         
      
      
         (1)  UL L 95, 7.4.2017, str. 1.
      
         (2)  Zakonodaja EGP na področju živil in veterine vključuje živila in varnost hrane, krmo in varnost krme, zahteve glede zdravja in dobrobiti živali, živalske stranske proizvode in pridobljene proizvode, zahteve za dajanje na trg in uporabo fitofarmacevtskih sredstev, trajnostno rabo pesticidov, ekološko pridelavo in označevanje ekoloških proizvodov.
      
         (3)  Izvedbeni sklep Komisije (EU) 2020/1550 z dne23. oktobra 2020o vzpostavitvi večletnega programa nadzora, ki ga strokovnjaki Komisije izvajajo v državah članicah za preverjanje uporabe zakonodaje Unije o agroživilski verigi, za obdobje 2021–2025 UL L 354, 26.10.2020, str. 9.
   
   
      
         PRILOGA
         V tej prilogi je določen program nadzora za leto 2021, ki ga strokovnjaki Nadzornega organa izvajajo na Islandiji in Norveškem na področjih, zajetih z Uredbo (EU) 2017/625.
         Nadzorni organ je opredelil nekatera prednostna področja znotraj področij varnosti hrane in krme, zdravja in dobrobiti živali, fitofarmacevtskih sredstev ter delovanja nacionalnih sistemov nadzora in pristojnih organov.
         Strokovnjaki Nadzornega organa izvajajo nadzor, vključno s preverjanji na kraju samem, presojami in analizami na podlagi dokumentacije, v skladu s členom 116 Uredbe (EU) 2017/625.
         Nadzorni organ izvaja nadzor, da se doseže visoka raven pokritosti na področjih, ki jih je opredelil kot prednostna in ki zahtevajo pregled stopnje izvajanja in učinkovitosti sistemov uradnega nadzora in izvršilnih ukrepov.
         Program nadzora za leto 2021 na Islandiji in Norveškem za preverjanje uporabe pravil na področjih, ki jih zajema Uredba (EU) 2017/625, je določen v nadaljevanju.
         
                     Prednostno področje
                  
                  
                     Specifični cilji
                  
               
                     
                        Zoonoze, ki se prenašajo s hrano
                     
                  
                  
                     Izvesti analize na podlagi dokumentacije za oceno nadzora zoonoz, ki se prenašajo s hrano, s posebnim poudarkom na stopnji izvajanja in učinkovitosti nacionalnih programov nadzora salmonele
                  
               
                     
                        Ostanki zdravil za uporabo v veterinarski medicini, pesticidov in onesnaževal v živih živalih in živilih živalskega izvora
                     
                  
                  
                     Opraviti presoje za preverjanje skladnosti z veljavno zakonodajo EGP, ki ureja ostanke zdravil za uporabo v veterinarski medicini, pesticidov in onesnaževal v živih živalih in živilih živalskega izvora, ter za preverjanje uradnega nadzora nad njimi
                     Izvesti analize na podlagi dokumentacije za preveritev, da načrti spremljanja ostankov, ki sta jih predložili Islandija in Norveška, izpolnjujejo zahteve iz ustrezne zakonodaje EGP
                  
               
                     
                        Potrošniške informacije o živilih ter prehranske in zdravstvene trditve
                     
                  
                  
                     Izvesti analize na podlagi dokumentacije za oceno delovanja nacionalnih sistemov nadzora in pristojnih organov, ki te sisteme upravljajo, v zvezi z informacijami za potrošnike o živilih ter prehranskimi in zdravstvenimi trditvami
                  
               
                     
                        Dobrobit živali pri usmrtitvi, proizvodne živali
                     
                  
                  
                     Izvesti presoje za preverjanje skladnosti z veljavno zakonodajo EGP, ki ureja dobrobit prežvekovalcev, prašičev in perutnine pri usmrtitvi, ter za preverjanje uradnega nadzora nad njimi
                  
               
                     
                        Fitofarmacevtska sredstva, ostanki pesticidov in trajnostna raba pesticidov
                     
                  
                  
                     Izvesti analize na podlagi dokumentacije, ki jim sledijo presoje za preverjanje skladnosti z veljavno zakonodajo EGP, ki ureja registracijo, trženje in uporabo fitofarmacevtskih sredstev ter ostanke pesticidov in trajnostno rabo pesticidov, ter za preverjaje uradnega nadzora nad njimi
                  
               
                     
                        Upoštevanje priporočil, izdanih v okviru presoj
                     
                     
                        
                           (sektorskih in splošnih)
                        
                     
                  
                  
                     Preveriti, vključno s presojami in preverjanjem na kraju samem, da Islandija in Norveška sprejmeta ustrezne nadaljnje ukrepe za odpravo morebitnih posebnih ali sistematičnih pomanjkljivosti, ugotovljenih pri nadzoru s strani Nadzornega organa
                  
               
                     
                        Skladnost mejnih kontrolnih točk
                     
                  
                  
                     Pred določitvijo mejnih kontrolnih točk, ki jih Islandija in Norveška predlagata v ta namen, preveriti, ali te mejne kontrolne točke izpolnjujejo minimalne zahteve za mejne kontrolne točke, vključno s kontrolnimi središči, iz veljavne zakonodaje EGP